— Ай, царех хьехар дIа-м латац, дIааьннар дIа-м эцац цар – оал дукхагIболча дас-нанас. Эцаргда, цкъа аьлча ма Iе, иттаза, бIаьзза, эзарзза ала! Вай фуннагIа дувцарах дас-нанас дувцар дегIах дIалат моллагIча дезалхочоа. ХIаьта цкъа аьлча доалаш дац из. Массаза а дIаяха деза харцача хIамах лорале, дикадар хьаэца. Цигга дег чу ца доде а, цIийх ца лате а, миччахьа цхьаннахьа дегIах лат уж дешаш, цIазапIелгах лате а. ТIаккха мичча хана во хIама де лаьрхIача, дика да-хьогI е зене да-хьогI аз дер аьнна шек ваьннача метте хьадагадох из хьехар. Хьа дегIах из хьалета доаллаш хилча во хIама де карахдалийтац цо. Даггара духьале ю дага ухаш ма делахь из, харцахьа да хьона из, яхаш уйлаш хьалхаювларца.